Oficialusis leidinys L 151 , 30/04/2004 p. 0027 - 0030



Komisijos sprendimas 2004 m. balandžio 26 d. iš esmės pripažįstantis dokumentų, pateiktų nuodugniai patikrinti dėl ethaboxam galimo įrašymo į Tarybos direktyvos 91/414/EEB I priedą, išsamumą (pranešta dokumentu Nr. C(2004) 1526) (tekstas svarbus EEE) (2004/409/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1], ypač jos 6 straipsnio 3 dalį, kadangi: (1) Direktyva 91/414/EEB numatoma parengti Bendrijos veikliųjų medžiagų, leistų naudoti augalų apsaugos produktuose, sąrašą. (2) 2003 m. rugsėjo 30 d. LG Life Sciences Ltd. Jungtinės Karalystės institucijoms pateikė dokumentus dėl veikliosios medžiagos ethaboxam ir paraišką, siekiant įraštyti ją į Direktyvos 91/414/EEB I priedą. (3) Jungtinės Karalystės institucijos nurodė Komisijai, kad atlikus pradinį patikrinimą, atrodo, kad pateikti dokumentai dėl minėtos veikliosios medžiagos atitinka duomenų ir informacijos reikalavimus, išdėstytus Direktyvos 91/414/EB II priede. Be to, atrodo, kad pateikti dokumentai atitinka Direktyvos 91/414/EEB III priede išdėstytus duomenų ir informacijos reikalavimus dėl vieno augalų apsaugos produkto, savo sudėtyje turinčio minėtos veikliosios medžiagos. Vėliau, vadovaujantis Direktyvos 91/414/EB 6 straipsnio 2 dalimi, pareiškėjas dokumentus pateikė Komisijai ir kitoms valstybėms narėms bei jie buvo perduoti Maisto grandinės ir gyvūnų sveikatos nuolatiniam komitetui. (4) Šiuo sprendimu turėtų būti Bendrijos lygiu oficialiai patvirtinta, kad dokumentas laikomas iš esmės atitinkančiu II priede išdėstytus duomenų ir informacijos reikalavimus, o bent vieno augalų apsaugos produkto, kurio sudėtyje yra minėtos veikliosios medžiagos, atveju — atitinka Direktyvos 91/414/EB III priedo reikalavimus. (5) Šis sprendimas neturėtų pažeisti Komisijos teisės paprašyti pareiškėją pateikti papildomus duomenis ir informaciją valstybei narei, paskirtai pranešėja susijusiems su minėta veikliąja medžiaga klausimais, siekiant išsiaiškinti tam tikrus pateiktų dokumentų klausimus. (6) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę, PRIĖMĖ ŠĮ SPRENDIMĄ: 1 straipsnis Dokumentai, dėl šio sprendimo priede nurodytosios veikliosios medžiagos, kurie buvo pateikti Komisijai ir valstybėms narėms, siekiant, kad toji veiklioji medžiaga būtų įrašyta į Direktyvos 91/414/EEB I priedą, iš esmės atitinka Direktyvos 91/414/EEB II priede išdėstytus duomenų ir informacijos reikalavimus. Be to, dokumentai taip pat atitinka ir Direktyvos 91/414/EEB III priede pateiktus duomenų ir informacijos reikalavimus, taikomus vienam augalų apsaugos produktui, savo sudėtyje turinčios veikliosios medžiagos, atsižvelgiant į siūlomus tos medžiagos naudojimo atvejus. 2 straipsnis Valstybė narė pranešėja tęsia nuodugnų atitinkamų dokumentų patikrinimą ir kuo greičiau, vėliausiai iki 2005 m. balandžio 5 d. praneša Komisijai patikrinimų išvadas kartu su rekomendacijomis dėl minėtos veikliosios medžiagos įrašymo arba neįrašymo į Direktyvos 91/414/EEB I priedą ir visas su tuo susijusias sąlygas. 3 straipsnis Šis sprendimas skirtas valstybėms narėms. Priimta Briuselyje, 2004 m. balandžio 26 d. Komisijos vardu David Byrne Komisijos narys [1] OL L 230, 1991 8 19, p. 1. Direktyva su paskutiniais pakeitimais, padarytais Komisijos direktyva 2004/20/EB (OL L 70, 2004 3 9, p. 32). -------------------------------------------------- PRIEDAS VEIKLIOSIOS MEDŽIAGOS, KURIOMS TAIKOMAS ŠIS SPRENDIMAS Nr. | Įprastas pavadinimas, CIPAC identifikavimo Nr. | Pranešėjas | Paraiškos data | Valstybė narė pranešėja | 1 | Ethaboxam CIPAC Nr. kol kas nėra | LG Life Sciences Ltd. | 2003 09 30 | Jungtinė Karalystė | --------------------------------------------------